สนช.เห็นชอบกม.ภาษีเงินได้นิติบุคคลลดเหลือ 20% หวังกระตุ้นการลงทุน
สนช.เห็นชอบกม.ภาษีเงินได้นิติบุคคลลดเหลือ 20% หวังกระตุ้นการลงทุน
22 ม.ค. 2559

นายวิสุทธิ์ ศรีสุพรรณ รมช.คลัง เปิดเผยว่า ที่ประชุมสภานิติบัญญัติแห่งชาติ(สนช.) มีมติเห็นชอบร่าง พ.ร.บ.แก้ไขเพิ่มประมวลรัษฎากร(ฉบับที่…) พ.ศ…(มาตรการปรับลดภาษีอัตราเงินได้นิติบุคคลเป็นการถาวร) ประกาศบังคับใช้เป็นกฎหมาย ด้วยคะแนน 160 เสียง ไม่เห็นด้วยไม่มี งดออกเสียง 3 เสียง ไม่ลงคะแนน 2 เสียง
โดยสาระสำคัญของกฎหมายฉบับดังกล่าว คือ แก้ไขเพิ่มเติมบัญชีอัตราภาษีเงินได้ สำหรับบริษัทหรือห้างหุ้นส่วนนิติบุคคลเป็นอัตราร้อยละ 20 ของกำไรสุทธิของบริษัทหรือห้างหุ้นส่วนนิติบุคคลจากในอัตราร้อยละ 30 ของกำไรสุทธิ เพื่อเพิ่มขีดความสามารถในการแข่งขันทางเศรษฐกิจ
นายวิสุทธิ์ ศรีสุพรรณ รมช.คลัง กล่าวว่า การลดการจัดเก็บด้วยมาตรการนี้จะช่วยให้เกิดการกระตุ้นเศรษฐกิจและส่งเสริมการลงทุน นอกเหนือไปจากการลงทุนในภาครัฐ อย่างไรก็ตาม แม้ว่าจะลดอัตราการจัดเก็บ แต่จะไม่มีผลกระทบในภาพรวม เนื่องจากกระทรวงการคลังกำลังวางระบบการจัดภาษีใหม่เพื่อลดช่องโหว่บางประการที่เป็นปัญหาอยู่ในปัจจุบัน ซึ่งจะทำให้สามารถขยายฐานการจัดเก็บได้มากขึ้นและลดการรั่วไหลให้น้อยลง เช่น การใช้ระบบอิเล็กทรอนิกส์ในการดำเนินการ เป็นต้น